MInenn fruntlykenn gruth vnndt wesz ick gudesz vormach to vorenn. Erszamen vnndt wolwyszenn, byszunder leuen frunde vnde guden gunre, juwer wyszheide breff, gescreuen ame dage Policarpi martiris negest vorschenen, hebbe jk van daghe erst entfanghen, vnde ouerlezende wol vorstan, dar jnne beroret wert, wo welken van juwen inwoneren ere schepe vnde gudere dorch sommige myne vndersaten to Wyborch tor zewart genomen syn, welkere gudere de juwen en deell weddergekregen hebben etc. vnde dat vppe dat nyge de van Wyborch, ener anderen partie der juwen nu ime vorleden heruiste dre schepe myt inhebbenden guderen, namelik v last kornes, j last iij schippunt soltes vnde ij tunne bers, vnde uth eneme anderen gebleuen schepeken ancker, takell, tow vnde was dar aff geborgen was sunder rede vnde recht genomen vnde affhendich gemaket, vnde de lude in de torne geworpen hebben, vnde dat ok Hans Bagghe to Wyborch eneme van der ersten partie voerentholde[n] xij mark reden geldes etc. Hebbe jk myt her Niels Erikson, houetman vppe Wyborch, hir van mennygerleye wort gehat. So he my berichtet heft, vorsta ik, dat de juwen bouen desser cronen recht vngeborlike kopensschopp in jennern ende vmme Wyborch vaste bruken van iaren to iaren, dat doch nemant van desser cronen jnwoneren don ofte bruken mach edder da&#x0364;r do&#x0364;n vnde dat he dar en bauen gerne vmbe guder nabersschopp vnde des besten willen den juwen ere gudere vaste hebbe gegunt, togekeret vnde weddergeuen; vormoden my gantz, dat her Niels wol so redelik sy, dat he bouen recht nemande beschedigen late, vnde hebbe [ik] eme nu vppe dat nyge dar vppe geschreuen, dat he sale sik suluest hir jnne vpprichtich holden vnde vorhorent, wor ane den juwen myt vnrechte ere gudere genomen syn ofte werden, will jk my gerne gunstwillich dar jnne bewysen, dat en sall wedderuaren allet wat recht is; dar nicht ane twyuelen, juwe erlyke wyszheide, de jk Gode jn wolmacht lange salich vnde gsunt beuele. Scriptum vppe Stockholme des dinxdages negest na Johannis ante portam latinam jm etc. xciij(ten) iare. Stenn Sture tho Gripszholme, ritter, gubernatur des rykes tho Swedenn. Adress: Denn erszamenn vorszichtighenn hern vnndt wollwyszenn mannenn herenn borghermeisterenn vnndt radtmannenn der stat Reuall, synenn byszunder leuen frunden.